# אלים קטנים

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).
עטיפת הספר "אלים קטנים".

אלים קטנים (Small Gods) הוא השלושה עשר בסדרת ספרי "עולם הדיסק" של טרי פראצ'ט. הספר פורסם בשנת 1992, וטרם תורגם לעברית.

הספר הוא מיוצאי הדופן שבין ספרי עולם הדיסק בכך שאינו משתייך לאף אחת מתת הסדרות של הסדרה: אין לו ספרים קודמים או המשכים, והדמויות שמופיעות בו הן ייחודיות אליו, פרט למוות שמופיע מספר פעמים (כמו כמעט בכל ספרי הסדרה) ודמות נוספת שמגיעה להופעת אורח קצרצרה.

הספר שם דגש על עיסוק בדת ובפילוסופיה מנקודת מבט סאטירית; פראצ'ט מתאר את מערכת היחסים בין האל אום (Om) והנביא הנבחר שלו בראדה (Brutha), ותוך כדי כך מותח ביקורת נוקבת על הדת הממסדית והדוגמות שלה, ומציע נתיב אלטרנטיבי של אמונה ויחסים בין האל ומאמיניו.

הספר נחשב על ידי רבים ממעריצי הסדרה לאחד החכמים והעמוקים בה. הוא מכיל איזכורים וציטוטים רבים (לרוב בעלי ממד קומי או סאטירי) לדתות והשקפות פילוסופיות רבות.

## [עריכה] תיאור העלילה

| פרטי עלילה ("ספוילרים") מופיעים בהמשך.

עלילת הסיפור מתרחשת בממלכת אומניה, בה שולטת הכנסייה המונותאיסטית של האל אום. הכנסייה מזכירה את הדתות המונותאיסטיות של עולמנו, ובפרט את צדדיהן האלימים: שלטון הכנסייה הוא שלטון של כוח וטרור, ה"קוויזיציה" (התייחסות ישירה לאינקוויזיציה) מענה ומוציאה להורג כופרים, ואומניה יוצאת לעתים תכופות למלחמות כדי לכבוש ארצות נוספות ולהמיר את דת יושביהן. הכנסייה כופה בכוח אמונות שגויות כגון זו לפיה האל הוא יחיד והעולם הוא עגול וסובב סביב השמש (כאשר במציאות הוא כמובן שטוח ונמצא על גב ארבעה פילים שעל גב צב, והשמש סובבת סביבו). החוקים והציווים של האומנים נמסרו להם, לדעתם, על ידי האל אום באמצעות מספר נביאים שאליהם הוא דיבר ישירות. על פי הנבואות, קרב ובא זמנו של הנביא הבא. הכול משוכנעים כי יהיה זה וורביס - ראש הקוויזיציה והאיש המפחיד ביותר בממלכה.

יום אחד שומע פרח כמורה בשם בראדה, הנחשב לבחור תמים ומעט איטי אך לא מזיק, קול הקורא אליו בזמן שהוא עובד בגן. הוא מגלה כי זהו קולו של צב שתום עין הטוען שהוא האל הגדול אום. בהדרגה משתכנע בראדה כי זהו אכן האל אום הקורא אליו ומנסה להגן על אלוהיו מפני אנשים שונים ומשונים המנסים לאכול אותו או סתם להפוך אותו על גבו מטעמי סקרנות.

אום אינו מרוצה מצורת הצב בה הוא נמצא, אך הוא אינו מסוגל לצאת ממנה. הוא מגלה כי איש פרט לבראדה אינו מסוגל לשמוע אותו, ומבין אט אט כי למרות שלטון הדת המוחלט ששורר באומניה, איש פרט לבראדה התמים והאדוק אינו מאמין בו באמת - האנשים מונעים מפחד או מתוך הרגל, ואינם מקדישים לאל עצמו כל מחשבה. בפרט, וורביס אוטם את עצמו לקולות חיצוניים ומקשיב אך ורק לקולו שלו עצמו. מאחר שבעולם הדיסק, כוחם של האלים נובע ישירות מהמאמינים שלהם, אום מוצא את עצמו חסר כוחות כמעט לחלוטין, ומבין שאם יתרחק יתר על המידה מבראדה יהפוך לצב חסר בינה.

לרוע מזלו, הזכרון הצילומי הפנומנלי שבו ניחן בראדה צד את תשומת לבו של וורביס שמחליט להפוך אותו לעוזרו האישי, במטרה להשתמש בו לכיבוש אפבה, מדינה שכנה לאומניה המעזה להחזיק באמונות פאגאניות, מאוכלסת על ידי המוני פילוסופים ונשלטת באורח דמוקרטי (ומבוססת, כמובן, על יוון העתיקה). בראדה מלווה את וורביס לאפבה, ולאחר שהוא נתקל בתרבות הזרה מתחילים להתעורר אצלו ספקות באשר לאמונתו וצדקת הדרך של הכנסייה האומנית. לאחר שהוא גורם לכיבוש אפבה בראדה מנסה להימלט, אך בסופו של דבר מוצא את עצמו אבוד במדבר עם אום הצב ועם וורביס מחוסר ההכרה. בראדה פותח במסע חזרה אל אומניה תוך שהוא מנהל דיאלוג עם אום על נכונות צדקתם של האלים.

כאשר בראדה מתקרב לאומניה מהמם אותו וורביס ונמלט עמו, מותיר את אום הצב מאחור. באומניה מתקבל וורביס כגיבור וכנביא שדיבר עם האל במדבר, ואילו בראדה נחשב למלווהו. כעת על בראדה לבחור - האם הוא מוכן לקבל על עצמו את המשך שלטון האימים של וורביס, או שעליו לעצור זאת ולהפסיק את שלטון הכנסייה הטוטליטרי אחת ולתמיד?

## [עריכה] טריוויה

פורמט המוזיקה Ogg Vorbis נקרא על שם דמות מרכזית מהספר: וורביס ראש הקוויזיציה.

מקור: http://he.wikipedia.org../../../%D7%90/%D7%9C/%D7%99/%D7%90%D7%9C%D7%99%D7%9D_%D7%A7%D7%98%D7%A0%D7%99%D7%9D.html

קטגוריה: עולם הדיסק

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Български
- Español
- Français
- Polski